નાનાં બાળકો ખોવાઈ જવાની કે અપહરણ થઈ જવાની ઘટનાઓ અવારનવાર બનતી હોય છે. બાળક ખોવાયા બાદ તેનાં માતા-પિતા બહુ જ દુ:ખી થઈ જતાં હોય છે અને બાળકને શોધવા આકાશ-પાતાળ એક કરતાં જોવા મળે છે. પોલીસમાં પણ મિસિંગની ફરિયાદ નોંધાવવામાં આવતી હોય છે. ક્યારેક બાળકો મળી આવે છે, પણ મોટા ભાગના કિસ્સામાં બાળકો હંમેશ માટે પરિવારથી છૂટાં પડી જાય છે. આવું ન બને એ માટે ડોંગરી પોલીસે નાનાં બાળકોની બાબતે તેમના પેરન્ટ્સે કેવી કાળજી રાખવી અને તેમને કઈ રીતે કેળવણી આપવી એ માટેની વિગતો સાથેનું એક બોર્ડ સામંતભાઈ નાનજી માર્ગ પર લગાડેલું છે. બરાબર એની સામે જ આવેલી ગલીના નાકા પર બાળકો માટેનું સુધારગૃહ આવેલું છે.